|  |
| --- |
| Cyngor Sir Gaerfyrddin  **Hyfforddiant ymwybyddiaeth ymlyniad**  Mae Cyngor Sir Gaerfyrddin wedi gallu sicrhau effaith fawr ar ddysgu a chyrhaeddiad plant sy'n derbyn gofal a'r rheini a fu'n derbyn gofal yn flaenorol. Mae'r prosiect wedi bod yn gyfnod cyffrous i bawb ac mae bron pob ysgol yn Sir Gaerfyrddin wedi defnyddio hyfforddiant Ymwybyddiaeth Ymlyniad. Cynhaliwyd Digwyddiad Sbarduno i lansio'r Prosiect ym Mharc y Scarlets ym mis Mawrth 2016 a thaniwyd ymwybyddiaeth yn llwyddiannus ar draws llu o asiantaethau. Ers hynny, mae Ymwybyddiaeth Ymlyniad wedi casglu momentwm drwy'r sir.  Rydym ni wedi gallu cyflogi staff gyda sgiliau i hyfforddi staff ysgol a gweithwyr proffesiynol eraill yn ogystal â gweithio'n uniongyrchol gyda'r disgyblion. Rydym ni hefyd wedi gallu manteisio ar adnoddau ychwanegol drwy asiantaethau partner.  Mae 21 o ysgolion Sir Gaerfyrddin wedi dilyn Hyfforddiant Ymwybyddiaeth Ymlyniad a Thrawma. Mae Cyngor Sir Gaerfyrddin wedi ychwanegu capasiti drwy gomisiynu'r un darparwr hyfforddiant - Kate Cairns Associates – a chynnig hyfforddiant i'r holl ysgolion yn Sir Gaerfyrddin. Mae hyn yn cyd-fynd â Chynllun Grant Datblygu Disgyblion/Plant sy'n Derbyn Gofal ERW y dylai pob ysgol y cofnodir bod ganddynt blant sy'n derbyn gofal yn eu hadroddiadau PLASC 2016 fod wedi ymgymryd â'r hyfforddiant erbyn diwedd mis Mawrth 2017.  Mae dros 70 o ysgolion wedi cael rhyw lefel o hyfforddiant ers lansio'r prosiect ym mis Medi 2016. Bellach dim ond 3 ysgol sydd â phlant sy'n derbyn gofal sydd heb gael unrhyw hyfforddiant. Caiff yr ysgolion hyn eu hannog i fynychu drwy fforymau Penaethiaid a hyfforddiant generig a ddarperir gan y tîm HMS sirol. Bydd yr hyfforddiant yn codi sgiliau ysgolion i ddatblygu'r sgiliau sydd eu hangen i gwrdd ag anghenion dysgwyr sydd wedi profi trawma perthynas er mwyn gwella dysgu yn y dosbarth cymaint â phosibl. Rydym ni wedi nodi ymarfer gorau, adeiladu arno a rhannu hyn yn lleol ac yn rhanbarthol.  Mae hyfforddiant mewnol wedi cynnwys hyfforddiant ysgol gyfan, grŵp ac unigol. Mae hyfforddiant unigol wedi defnyddio'r pecyn Cylch Dealltwriaeth sy'n galluogi oedolion i feddwl yn adfyfyriol am y ffactorau sy'n gyrru ymddygiad y plentyn. Mae hwn yn ymdrech cydweithredol sy'n annog gwaith amlasiantaethol, a gall arwain at gynhyrchu Cynllun Cymorth Emosiynol gyda thros 30 ysgol yn ei gefnogi. |
| Cefnogir y gwaith pwrpasol a'i wreiddio gan dîm o Gynorthwywyr Addysgu Ymlyniad a Thrawma'r awdurdod, sy'n cefnogi'r cynorthwywyr addysgu a'r athrawon sy'n gweithio gyda'n plant yn yr ysgol. Mae'r cynorthwywyr addysgu'n helpu i roi'r Cynllun Cymorth Emosiynol ar waith, yn cynnig awgrymiadau a hyfforddiant pellach, yn ogystal â bod yn garreg ateb defnyddiol i staff sy'n gwneud gwaith anodd gyda phlant heriol. Mae'r tîm yn cydnabod yr effaith negyddol mae trawma eilaidd yn ei gael ar staff mewn ysgolion, a rhan o rôl y cynorthwyydd addysgu yw darparu cymorth emosiynol i staff yr ysgol. Caiff hyn ei gefnogi gan ein Grŵp Rhwydwaith Ymlyniad a Thrawma Proffesiynol sy'n cynnig fforwm i'r cynorthwywyr addysgu ac Arweinwyr Ymlyniad rwydweithio, rhannu ymarfer da a chynorthwyo ei gilydd i ddod o hyd i ddatrysiadau i sefyllfaoedd anodd.  Mae tîm o Hyrwyddwyr 'Ymwybyddiaeth Ymlyniad a Thrawma' ar draws nifer o wasanaethau yn Sir Gaerfyrddin wedi'i greu. Mae'r gweithwyr proffesiynol hyn yn dod o amrywiaeth o leoliadau: SLT, athrawon dosbarth, cynorthwywyr addysgu, athrawon ymddygiad arbenigol, gweithwyr cymdeithasol, nyrsys ysgol, maethu, gweithwyr ieuenctid a chynrychiolwyr addysg bellach. Mae'r tîm hwn sy'n cynnwys o ddeutu 40 o bobl wedi cael deuddydd o hyfforddiant proffesiynol gyda KCA, ac yna diwrnod o hyfforddiant mewnol ar y Cylch Dealltwriaeth a Hyfforddiant Emosiynol. Mae dyddiau dilynol ar y gweill gyda'r grŵp yn paratoi i wreiddio eu gwybodaeth yn eu hymarfer ac ystyried sut y gallant gefnogi cydweithwyr eraill ar eu taith ymlyniad. Y nod yn y pen draw yw i grŵp o ysgolion ddatblygu cynllun ar gyfer sut y dylai lleoliad sydd ag Ymwybyddiaeth o Ymlyniad a Thrawma fod o ran polisi ac ymarfer.  Mae Gweithwyr Ymgysylltu Addysg wedi gallu gweithio'n uniongyrchol gyda disgyblion mewn lleoliadau uwchradd sydd wedi bod mewn perygl o gael eu heithrio, gan eu hail-gysylltu â dysgu drwy becynnau cwricwlwm amgen penodol ac ail-integreiddio'n ôl i'r ysgol llawn amser. Mae'r mwyafrif o'r disgyblion sydd wedi cael defnydd o'r adnodd hwn ym mlwyddyn 10 ac 11.  Mae'r awdurdod wedi gallu targedu disgyblion a fu angen cymorth ychwanegol cyn arholiadau TGAU gan ddarparu mentor dysgu sydd wedi gallu eu cynorthwyo gyda threfnu eu hastudiaethau, gwybodaeth cwricwlwm a datblygu perthynas rhwng y disgybl a staff allweddol yn yr ysgol. Canlyniadau TGAU eleni oedd y gorau yn ystod y 5 mlynedd ddiwethaf.  Mae grwpiau pontio wedi'u hwyluso gan ein Cynorthwywyr Addysgu arbenigol a gweithwyr Ymgysylltu ag Addysg. Mae hyn wedi bod yn benodol i gefnogi holl ddisgyblion blwyddyn 6 ac 11. Cafwyd ymweliadau ychwanegol â'r ysgol/coleg, cyfarfodydd gyda staff allweddol a chyfleoedd i rannu gwybodaeth. |